b"\n_START_ARTICLE_\nRavnkloa\n_START_PARAGRAPH_\nRavnkloa er navnet p\xc3\xa5 Trondheims mest kjente allmenning. Plassen ligger i enden av Munkegata, mellom Olav Tryggvasons gate og kanalen, p\xc3\xa5 linjen mellom Nidarosdomen og Munkholmen. Ravnkloa er Trondheims sentrum for handel med fisk og skalldyr._NEWLINE_Navnet Ravnkloa stammer trolig fra en Peder Raffnklau, som er funnet i kildene s\xc3\xa5 tidlig som 1619, og navnet er brukt p\xc3\xa5 allmenningen fra begynnelsen p\xc3\xa5 1700-tallet._NEWLINE_Det har foreg\xc3\xa5tt fiskehandel i Ravnkloa i mange hundre \xc3\xa5r. P\xc3\xa5 1800-tallet foregikk det ogs\xc3\xa5 torghandel her, den startet i 1841. I 1896 ble det anlagt et fisketorg i Ravnkloa, dette ble flyttet innend\xc3\xb8rs i en midlertidig fiskehall i 1945. P\xc3\xa5 1960-tallet ble fiskehallen erstattet med en ny, midlertidig fiskehall. Den ble revet i 1999. Dagens fiskhall ble \xc3\xa5pnet i desember 2000. Den inneholder fiskeutsalget Ravnkloa Fisk & Skalldyr og sommerkaf\xc3\xa9en Kloa Servering, som er et popul\xc3\xa6rt sted for inntak av reker p\xc3\xa5 sommerkveldene. I tillegg er det salg av fisk og skalldyr direkte fra flytebryggen i Ravnkloa. Fra 2007 til 2012 drev delikatessebutikken Rafnklau i Ravnkloa. Rafnklau var eid bl.a. av Calle Fegth, daglig leder av restaurant Credo i Trondheim._NEWLINE_Selve allmenningen ble opprustet p\xc3\xa5 midten av 1990-tallet, plassen ble brolagt og det ble utformet et amfi med sitteplasser rundt. Nils Aas' skulptur Den siste viking og en kopi av den gamle Ravnklo-klokka, pryder plassen._NEWLINE_Om sommeren g\xc3\xa5r det b\xc3\xa5t mellom Ravnkloa og Munkholmen flere ganger daglig, og Kystlagets fl\xc3\xb8ttmann ror folk over kanalen til og fra Fosenkaia kontinuerlig n\xc3\xa5r v\xc3\xa6ret er godt. Ravnkloa er ogs\xc3\xa5 avgangsplass for guidede b\xc3\xa5tturer."